36. schôdza NR SR - 5.deň - A. dopoludnia
Dátum: 2014-07-01
Poslanec: Mikloško, Jozef (KDH)
Druh vystúpenia: Vystúpenie v rozprave

8. Vážený pán podpredseda, vážené kolegyne a kolegovia, ja ako bývalý vedec by som dovolil si povedať pár slov k tejto dôležitej téme a, samozrejme, hneď na začiatku hovorím, že zákon je správny, dobrý, treba ho podporiť a že takéto isté problémy majú aj iné rezorty, že v žiadosti sa objaví naraz nejaká chyba a už viac o nej nedebatujú. A nie je to vždy tak. Norbert Wiener povedal voľakedy, že, takú peknú vetu, že "veda je nežná rastlinka, ktorá nebude naklonená záhradníkovi, ktorý si zvykol ju vyberať aj s korienkami, aby videl, ako rastie". Wiener dokonca povedal, teraz mi napadlo, aj to, že jak je dôležitá matematika, to si teraz polievočku ohrievam, je tu na to, aby zabránila chaosu. Na Slovensku by bolo treba veľa matematikov, ale to je poznámka pod čiarou. Ja si myslím, že požiadavky na projekty na Slovensku sú veľmi biokritizované, byrokratizované, že to všetko prišlo asi od Európskej únie, kde tých papierov treba nekonečne veľa vyplniť a tiež čakáte mesiace a možno aj viac, kým sa niečo dozviete alebo sa nedozviete nič. Je to všetko veľmi komplikované a, samozrejme, pri tom písaní nie každý pochopí, jak znie tá otázka, a teda môže tam spraviť chybu a je to vo vedeckých projektoch to isté. Ďalej, niektoré organizácie vás prinútia to napísať iba elektronicky a iba elektronicky hneď poslať, koniec. Potom si to môžte vytlačiť. Čiže tiež tam môžu nastať chyby. Ale zase iné organizácie o tomto vedia a vám vrátia tú vašu požiadavku, upozornia, že tieto 3, 4, 5 bodov tam chýbajú, môžte to vždy doplniť. Napríklad ministerstvo práce, sociálnych vecí a rodiny na svoje projekty takto vždy robí. Chcem ďalej upozorniť, že toto treba zaviesť aj do iných oblastí, možností vylepšiť svoj technický problém, ktorý si tam zabudli. Prednedávnom tu bolo, upozorniť, že technické prehliadky vám už vypršali a že teda máte možnosť si ich rýchlo spraviť, lebo dostanete pokutu. Samozrejme, že sa to dvakrát zmietlo zo stola a je to presne to isté. Proste upozorniť človeka, ktorý náhodou z technických nedostatkov alebo z prehliadnutia niečo si nevšimol. Určite veda je u nás zanedbaná, veľa šikovných ľudí odchádza von, kde má lepšie podmienky. Určite veda je povolaním, ktoré si vyžaduje celého človeka, a aj tiež Wiener povedal, vidíte, to mi, to som už dlho túto vec nepovedal, že vedec by mal byť hnaný takým neodolateľným tvorčím pudom, že by si mal aj sám platiť za to, aby mohol robiť tú svoju vedu, keby mu za ňu neplatili. Ale to len súvisí s tým, že veda je niečo extraordinárne, veľmi často hovoríme v našich projektoch, programoch, aké dôležité nápady, inovácie, vedecký rozvoj a tak ďalej, ale potom "skutek utek". Na druhej strane treba povedať, že minule, keď sa tu hovorilo, tak sa poukázalo aj na Európsku úniu, ktorá dáva relatívne dosť možností na projekty a že Slovensko v tomto smere ako zaostáva. Zrejme sa nikomu nechce písať tie strašné litánie. No, už som povedal, že teda keď píšete projekt napríklad aj na iné ministerstvá, musíte dať veľa dokumentov, možno aj desať, musíte behať po tých ústavoch, úradoch, dane, sociálne poisťovne a tak ďalej, pracovné úrady, hentaký súd, taký súd a, samozrejme, jedným kliknutím by ten žiadateľ to mohol získať v nejakej sieti, čo vy nemôžte, úradnej, čiže v tomto smere by bolo treba pomôcť žiadateľom o prostriedky alebo niečo masové. Tak tá, ten systém ESO, alebo ako sa volá, by snáď tomu mohol už dávno pomôcť. Skutočne dneska v čase kybernetiky to je veľmi jednoduché prepojenie, dá sa to aj cez internet, čiže všetko možné robiť, takže naháňať vždy ľudí pri každej žiadosti aj päťkrát za rok vo všetkých tých sociálnych poisťovniach a daňových úradoch a neviem čo všetko, mám o tom dobrý prehľad ako za seniorov, tak je nesprávne. Takže tento projekt podporujem, samozrejme, budem za a aj keď je toto skôr pre prvé čítanie, tak som si dovolil, keď som videl, že sa o ňom jedná, týchto pár slov povedať. Ďakujem.